CELEX: 62019TN0539
Language: lt
Date: 2019-07-30 00:00:00
Title: Byla T-539/19: 2019 m. liepos 30 d. pareikštas ieškinys byloje Les Mousquetaires ir ITM Entreprises/Komisija

30.9.2019   
            
            
               LT
            
            
               Europos Sąjungos oficialusis leidinys
            
            
               C 328/67
            
         
      2019 m. liepos 30 d. pareikštas ieškinys byloje Les Mousquetaires ir ITM Entreprises/Komisija
      (Byla T-539/19)
      (2019/C 328/75)
      Proceso kalba: prancūzų
      
         Šalys
      
      
         Ieškovės: Les Mousquetaires (Paryžius, Prancūzija), ITM Entreprises (Paryžius), atstovaujamos advokatų N. Jalabert-Doury, K. Mebarek ir B. Chemama
      
         Atsakovė: Europos Komisija
      
         Reikalavimai
      
      Ieškovės Bendrojo Teismo prašo:
      
                  —
               
               
                  nurodyti sujungti šią bylą su byla T-255/17,
               
            
                  —
               
               
                  patenkinti Reglamento Nr. 1/2003 20 straipsnio 4 dalies neteisėtumu grindžiamą prieštaravimą, nes joje nenumatyta veiksmingų teisinės gynimo priemonių, kiek tai susiję su sprendimų atlikti patikrinimą vykdymo sąlygomis, pagal [Europos žmogaus teisių ir pagrindinių laisvių apsaugos konvencijos] 6 straipsnio 1 dalį, 8 ir 13 straipsnius ir [Europos Sąjungos pagrindinių teisių chartijos] 7 ir 47 straipsnius,
               
            
                  —
               
               
                  panaikinti 2019 m. gegužės 13 d. sprendimą AT.40466 — Tute 1, kuriuo nurodyta Les Mousquetaires S.A.S. ir visoms jos patronuojamosioms bendrovėms leisti atlikti patikrinimą pagal 2002 m. gruodžio 16 d. Tarybos reglamento (EB) Nr. 1/2003 20 straipsnio 4 dalį,
               
            
                  —
               
               
                  panaikinti sprendimus nesuteikti ieškovėms pagal Sąjungos teisę taikytinos apsaugos,
               
            
                  —
               
               
                  panaikinti 2019 m. birželio 18 d. ieškovėms įteiktą Komisijos sprendimą, kuriuo iš jų nepagrįstai atimta teisė į veiksmingą teisinę gynybą, kiek tai susiję su duomenimis, išnagrinėtais vykstant patikrinimui,
               
            
                  —
               
               
                  priteisti iš Europos Komisijos visas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdamos ieškinį ieškovės remiasi aštuoniais pagrindais.
      
                  1.
               
               
                  Pirmasis ieškinio pagrindas grindžiamas pagrindinių teisių, teisės į būsto neliečiamumą ir teisės į veiksmingą teisminę gynybą pažeidimu, nes nebuvo užtikrinta veiksminga teisminė gynyba, kiek tai susiję su sprendimų atlikti patikrinimą vykdymo sąlygomis.
               
            
                  2.
               
               
                  Antrasis ieškinio pagrindas grindžiamas 2002 m. gruodžio 16 d. Tarybos reglamento Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo (Tekstas svarbus EEE) (OL L 1, 2003, p. 1; 2004 m. specialusis leidimas lietuvių k., 8 sk., 2 t., p. 205) 20 straipsnio 4 dalies ir pagrindinių teisių pažeidimu, nes sprendimas atlikti patikrinimą yra nepakankamai motyvuotas, todėl iš ieškovių buvo atimtos šiuo klausimu joms suteiktos pagrindinės garantijos.
               
            
                  3.
               
               
                  Trečiasis ieškinio pagrindas grindžiamas Reglamento Nr. 1/2003 20 straipsnio 4 dalies ir pagrindinių teisių pažeidimu, nes Komisija neturėjo jokių ginčijamą sprendimą pagrindžiančių įrodymų.
               
            
                  4.
               
               
                  Ketvirtasis ieškinio pagrindas grindžiamas piktnaudžiavimu įgaliojimais, Reglamento Nr. 1/2003 20 straipsnio 4 dalies ir pagrindinių teisių pažeidimu, nes sprendimas atlikti patikrinimą nebuvo nešališkas ir, atrodo, priešingai, kad jis priimtas siekiant kitų, nei nurodyta, tikslų.
               
            
                  5.
               
               
                  Penktasis ieškinio pagrindas grindžiamas Reglamento Nr. 1/2003 20 straipsnio 3 ir 4 dalių, 21 straipsnio ir pagrindinių teisių pažeidimu, nes iš ieškovių buvo atimtos kitos pagrindinės garantijos, kurių turi būti paisoma, kad sprendimas galiotų.
               
            
                  6.
               
               
                  Šeštasis ieškinio pagrindas grindžiamas akivaizdžia vertinimo klaida ir proporcingumo principo pažeidimu dėl to, kaip Komisija nusprendė dėl vykstančio patikrinimo tikslingumo, trukmės ir apimties.
               
            
                  7.
               
               
                  Septintasis ieškinio pagrindas grindžiamas pagrindinių teisių pažeidimu, padarytu priėmus sprendimą, kuriuo atsisakoma suteikti tinkamą apsaugą tam tikriems dokumentams, dėl kurių ieškovės prašė suteikti apsaugą pagal Sąjungos teisę.
               
            
                  8.
               
               
                  Aštuntasis ieškinio pagrindas grindžiamas pagrindinių teisių pažeidimu, nes buvo nepagrįstai atimta teisė pateikti Sąjungos teismui prašymą sustabdyti duomenų, laikomų užplombuotoje vietoje, vertinimą, kol bus išnagrinėtas šis ieškinys.